REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/125-17

7. jul 2017. godine

B e o g r a d

Z A P I S N I K

14. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 5. JULA 2017. GODINE

Sednica je počela u 11,10 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Marko Gavrilović, Radovan Jančić, Arpad Fremond, Marjana Maraš, Miroslav Aleksić, Nada Lazić, Milorad Mirčić i prof. dr Miladin Ševarlić kao i Zvonimir Đokić (zamenik Jasmine Obradović), Dalibor Radičević (zamenik Milije Miletića), Vladimir Đurić (zamenik Nenada Božića) i Dragan Jovanović, zamenici članova Odbora.

 Sednici nisu prisustvovali članovi Odbora: Jasmina Obradović, Milija Miletić, Goran Ješić i Nenad Božić.

 Sednici su prisustvovali predstavnici Ministarstva poljoprivrede, šumarstva i vodoprivrede: Nenad Katanić, pomoćnik ministra i Žarko Radat, direktor Uprave za agrarna plaćanja, kao i predstavnici sredstava javnog informisanja.

Pre utvrđivanja dnevnog reda, njegovu dopunu predložio je Dragan Jovanović sa tačkom: Obraćanje Odbora Komisiji za zaštitu konkurencije, u vezi otkupne cene malina.

 Odbor nije prihvatio predlog Dragana Jovanovića za dopunu dnevnog reda ( 2 za, 11 nije glasalo).

Odbor je većinom glasova (12 za, 1 nije glasao) usvojio sledeći

 **D n e v n i r e d**

1. Razmatranje Informacije o radu Ministarstva poljoprivrede i zaštite životne sredine u delu poljoprivrede, za prvi kvartal 2017. godine;
2. Aktuelni problemi u poljoprivredi, šumarstvu i vodoprivredi;
3. Razno.

Prva tačka dnevnog reda - **Razmatranje Informacije o radu Ministarstva poljoprivrede i zaštite životne sredine u delu poljoprivrede, za prvi kvartal 2017. godine;**

U uvodnim napomenama, Nenad Katanić predstavio je zakonodavnu aktivnost Ministarstva u prvom kvartalu, u kom je doneta Nacionalna strategija za unapređenje objekata u kojima se posluje hranom životinjskog porekla za period od 2016-2021. godine, dve uredbe (uredba o raspodeli podsticaja u poljoprivredi i ruralnom razvoju za 2017. godinu i uredba o utvrđivanju godišnjeg programa korišćenja sredstava budžetskog fonda za šume Republike Srbije u 2017. godini), četiri zaključka, 19 pravilnika i niz rešenja.

Žarko Radat informisao je članove Odbora o isplati subvencija u prvom kvartalu 2017. godine i o aktuelnom stanju. Uprava je primila sve zahteve za kvalitetna priplodna grla, koje je uspela da isplati, kao i da je isplatila sve investicione zahteve zaostale iz 2016. godine u iznosu od 880 miliona dinara. U prvom kvartalu radilo se na pripremi novih mera, posebno istakavši Pravilnik o podsticajima za investicije u fizičku imovinu poljoprivrednog gazdinstva za nabavku novog traktora, za šta je Upravi pristiglo 2.310 prijava. Takođe, u prvom kvartalu radilo se i na pripremama za akreditaciju za korišćenje IPARD fondova za period 2014-2020. godina. Što se tiče aktuelnog stanja, Uprava je većinu novih pravilnika dovela do kraja, primila sve zahteve, koji su sada u fazi obrade i donošenja rešenja. Po njegovim rečima, Uprava je do sada isplatila 10 milijardi dinara za 40.000 zahteva, s tim što se javio deficit sredstava kod subvencionisane nabavke traktora, te se sredstva sa drugih pozicija preusmeravaju za ovu vrstu subvencija.

 Marijan Rističević predložio je da, s obzirom na buduću promenu Zakona o poljoprivrednom zemljištu, treba smanjiti zloupotrebe po pitanju prava prečeg zakupa za stočare, tako što bi stočari koji dobiju pravo prečeg zakupa po povlašćenim cenama, morali da proizvode na zemljištu poljoprivredne kulture, od kojih bi na svojoj farmi pripremali hranu za svoju stoku. Po njegovim rečima, oko 100.000 hektara državnog poljoprivrednog zemljišta je uvedeno u sistem od kada je u primeni novi Zakon o poljoprivrednom zemljištu, povećani su prihodi republičkog budžeta, a lokalne samuprave su usvojile više Godišnjih programa zaštite, uređenja i korišćenja poljoprivrednog zemljišta.

U diskusiji su učestvovali narodni poslanici: Marijan Rističević, Milorad Mirčić, Arpad Fremond, Nada Lazić, prof. dr Miladin Ševarlić i Vladimir Đurić.

Nakon rasprave o tački dnevnog reda, Odbor je većinom glasova (12 za, 1 protiv, 3 nije glasalo), doneo sledeći

 Z a k lj u č a k

 Odbor je razmotrio i prihvatio Informaciju o radu Ministarstva poljoprivrede i zaštite životne sredine u delu poljoprivrede, za prvi kvartal 2017. godine. Odbor je zatražio dodatne podatke u narednoj Informaciji, a koje su prenete Nenadu Kataniću, pomoćniku ministra. Odbor nije sačinio izveštaj u skladu sa Poslovnikom Narodne skupštine, jer je u međuvremenu izabrana nova Vlada Republike Srbije.

Druga tačka dnevnog reda - **Aktuelni problemi u poljoprivredi, šumarstvu i vodoprivredi;**

 U uvodnim napomenama, Marijan Rističević istakao je da je nedavno razgovarao sa devet udruženja malinara. Po njegovim rečima, udruženja su argumentovano iznela da je otkupna cena malina niska. U međuvremenu došlo je do porasta otkupne cene malina. Zatim, predsednik je ukazao i na problem u vezi sa velikim zasadima maline u Vojvodini, usled čega se povećava proizvodnja na uštrb kvaliteta. Takođe, predložio je da se Odbor obrati Upravi carine sa zahtevom da se dostave podaci o količini uvezene maline ovogodišnjeg roda, a posebno sa CEFTA tržišta, kao i da se dobije mišljenje od Komisije za zaštitu konkurencije da li je sa stanovišta njene nadležnosti, na tržištu prilikom otkupa maline bilo poremećaja kojima hladnjačari i otkupljivači mogu oboriti cenu poljoprivrednim proizvođačima maline.

 Nenad Katanić podsetio je da se problemi sa protestima malinara konstantno ponavljaju u poslednjih 15 godina. Po njegovim rečima, Ministarstvo poljoprivrede, šumarstva i vodoprivrede je zaduženo za pitanje podsticaja i primarnu proizvodnju, dok je za pitanje poremećaja na tržištu i monopola odgovorno Ministarstvo trgovine, turizma i telekomunikacija. Zatim, u toku je projekat rejonizacije voćarske proizvodnje sa ciljem definisanja rejona pogodnih za gajenje određenih voćarskih kultura.

U diskusiji su učestvovali narodni poslanici: Marijan Rističević, Dragan Jovanović, Miroslav Aleksić, prof. dr Miladin Ševarlić i Vladimir Đurić.

Nakon rasprave o tački dnevnog reda, Odbor je jednoglasno, doneo sledeći

 Z a k lj u č a k

Odbor će zatražiti od Komisije za zaštitu konkurencije da dostavi mišljenje da li je na tržištu prilikom otkupa maline bilo poremećaja, imajući u vidu njihovu nadležnost, kojima hladnjačari i otkupljivači mogu oboriti cenu poljoprivrednim proizvođačima maline.

 Odbor predlaže da Vlada i Ministartsvo poljoprivrede, šumarstva i vodoprivrede razmotre mogućnost u iznalaženju sredstava kojima bi hladnjačarima platili skladištenje malina za nekoliko meseci, da bi poljoprivredni proizvođači mogli na određeno vreme da sačuvaju svoju robu i sačekaju bolju cenu.

 Odbor predlaže da se poboljšaju uslovi za subvencionisanje skladišta na određenim područjima na teritoriji Republike Srbije.

Treća tačka dnevnog reda - **Razno**

Pod tačkom razno, Marijan Rističević istakao je da će uputiti poziv osiguravajućim kućama da preventivno kupe deo raketa za rezervu kako bi platile manju štetu, što bi bilo u njihovom interesu.

Prof**.** dr Miladin Ševarlić podsetio je na predlog da se održi sednica na temu - korišćenje šuma i šumskog zemljišta po osnovu zakupa od strane registrovanih poljoprivrednih gazdinstava. Takođe, Marijan Rističević predložio je da se na nekoj od narednih sednica razmatra pitanje vezano za Upravu za poljoprivredno zemljište – gazdovanje, licitacije, pravo prečeg zakupa, pravo prvenstva zakupa, sa posebnim osvrtom na pravo prečeg zakupa za stočare i pravo prvenstva zakupa za investitore.

Pošto drugih pitanja i predloga nije bilo, sednica je zaključena u 13,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević